

REPUBLIKA HRVATSKA

ŽUPANIJSKO DRŽAVNO ODVJETNIŠTVO U VARAŽDINU

Varaždin, Braće Radić 2

Broj: P-38/2023-9

Varaždin, 22. svibnja 2024.

IK/IK

Na temelju članka 4. Uredbe o raspisivanju i provedbi javnog natječaja i internog oglasa u državnoj službi (Narodne novine, broj 78/2017. i 98/2019.), te sukladno javnom natječaju broj P-38/2023-8 od 20. svibnja 2024. za prijam u državnu službu na neodređeno vrijeme u Županijskom državnom odvjetništvu u Varaždinu na radno mjesto državnoodvjetnički savjetnik/ca – 1 izvršitelj/ica, objavljuje se sljedeća

OBAVIJEST

o opisu poslova i podacima o plaći radnog mjesta, sadržaju i načinu testiranja, te pravnim izvorima za pripremu kandidata za testiranje

1. OPIS POSLOVA RADNOG MJESTA DRŽAVNOODVJETNIČKOG SAVJETNIKA

Državnoodvjetnički savjetnik pomaže državnom odvjetniku ili njegovom zamjeniku u radu, izrađuje nacrte odluka i drugih podnesaka te obavlja samostalno ili pod nadzorom i po uputama državnog odvjetnika ili njegova zamjenika druge stručne poslove predviđene zakonom i propisima donesenim na osnovi zakona i godišnjim rasporedom poslova.

1. PODACI O PLAĆI RADNOG MJESTA

Na temelju članka 11. Zakona o plaćama u državnoj službi i javnim službama (Narodne novine broj 155/2023.) plaća službenika i namještenika sastoji se od osnovne plaće i dodataka na osnovnu plaću utvrđenih tim Zakonom te ostalih primitaka u skladu s tim Zakonom i općim propisom o radu.

Sukladno članku 12. stavku 2. Zakona o plaćama u državnoj službi i javnim službama osnovna plaća je umnožak koeficijenta za obračun plaće radnog mjesta na koje je službenik i namještenik raspoređen ili za koje je sklopio ugovor o radu i osnovice za obračun plaće.

Na temelju članka 18. stavka 1. Zakona o plaćama u državnoj službi i javnim službama dodatak za radni staž iznosi 0,5% na osnovnu plaću za svaku navršenu godinu radnog staža.

Koeficijent za obračun plaće utvrđen je člankom 23. Uredbe o nazivima radnih mjesta, uvjetima za raspored i koeficijentima za obračun plaće u državnoj službi (Narodne novine broj 22/2024., 33/2024.) te za radno mjesto državnoodvjetničkog savjetnika iznosi 2,30 (Tablica 2. Posebna radna mjesta u državnoj službi).

1. SADRŽAJ I NAČIN TESTIRANJA

Testiranje kandidata za radno mjesto državnoodvjetnički savjetnik u Županijskom državnom odvjetništvu u Varaždinu sastoji se od provjere znanja, sposobnosti i vještina kandidata kandidata (pisani dio testiranja) i razgovora Komisije za provedbu javnog natječaja (u daljnjem tekstu Komisija) s kandidatima (intervju).

Testiranju mogu pristupiti oni kandidati koji pravovremeno dođu u zakazani dan i vrijeme. Po dolasku na testiranje od kandidata će biti zatraženo predočenje odgovarajuće isprave radi utvrđivanja identiteta. Kandidati koji ne mogu dokazati identitet ne mogu pristupiti testiranju.

Vrijeme i mjesto održavanja testiranja objavit će se najmanje pet dana prije dana određenog za testiranje, na web-stranici Ministarstva pravosuđa, uprave i digitalne transformacije [mpu.gov.hr](http://mpu.gov.hr) i na web stranici Državnog odvjetništva Republike Hrvatske [www.dorh.hr](http://www.dorh.hr).

Za vrijeme pisanog dijela testiranja kandidatima nije dozvoljeno napuštati prostoriju u kojoj se obavlja testiranje, razgovarati s ostalim kandidatima, koristiti se zakonima (osim za izradu državnoodvjetničke odluke) te koristiti mobitel ili druga komunikacijska sredstva.

Zbog povrede navedenih pravila kandidat će biti udaljen s provjere znanja, dok postignuti rezultat Komisija neće priznati niti ocijeniti.

Pisano testiranje sastoji se od dva dijela.

Prvi dio pisanog testiranja sastoji se od pisane provjere poznavanja organizacije rada u državnom odvjetništvu (Zakon o državnom odvjetništvu i Poslovnik državnog odvjetništva) u trajanju od 15 minuta, bez mogućnosti korištenja literature. Radi provjere znanja ispunjava se test sa 10 pitanja, te se dodjeljuje 1 bod za svaki točan odgovor, što znači da kandidat na navedenom testiranju može dobiti ukupno 10 bodova.

Kandidati koji su u prvom dijelu pisanog testiranja ostvarili 5 bodova i više, pristupiti će drugom dijelu pisanog testiranja.

Drugi dio pisanog testiranja sastoji se od izrade pisane državnoodvjetničke odluke u trajanju od 90 minuta uz mogućnost korištenja zakonskih tekstova (Kazneni zakon i Zakon o kaznenom postupku). U ovom dijelu pisanog testiranja dodjeljuje se od 0 do 10 bodova, a potrebno je najmanje 5 bodova kako bi kandidati mogli pristupiti razgovoru s Komisijom (intervju).

Nakon provedbe pisanog dijela testiranja, na razgovor s Komisijom (intervju) biti će pozvani oni kandidati koji su zadovoljili na provjeri znanja, sposobnosti i vještina u pisanom dijelu testiranja.

Raspored održavanja razgovora s Komisijom biti će utvrđen po završetku pisanog dijela testiranja, o čemu će kandidati biti obaviješteni.

Razgovor s komisijom (intervju) posebno se boduje dodjeljivanjem određenog broja bodova od 0 do 10, a smatra se da je kandidat zadovoljio ako je dobio najmanje 5 bodova.

Nakon provedenog testiranja i razgovora (intervjua) komisija utvrđuje rang listu kandidata prema ukupnom broju ostvarenih bodova na testiranju i razgovoru (intervju).

Komisija dostavlja čelniku tijela izvješće o provedenom postupku koje potpisuju svi članovi Komisije. Uz izvješće se prilaže rang lista kandidata prema ukupnom broju bodova ostvarenih na testiranju i razgovoru (intervju).

1. PRAVNI IZVORI ZA PRIPREMU KANDIDATA ZA TESTIRANJE
2. Zakon o državnom odvjetništvu (Narodne novine broj 67/2018. i 21/2022.)
3. Poslovnik državnog odvjetništva (Narodne novine broj 128/2019.)
4. Kazneni zakon (Narodne novine broj 125/2011., 144/2012., 56/2015., 61/2015., 101/2017., 118/2018., 126/2019., 84/2021., 114/2022. i 36/2024.)
5. Zakon o kaznenom postupku (Narodne novine broj 152/2008., 76/2009., 80/2011., 91/2012.-odluka Ustavnog suda RH, 144/2012., 56/2013., 145/2013., 152/2014., 70/2017., 126/2019., 80/2022. i 36/2024.)

ŽUPANIJSKO DRŽAVNO ODVJETNIŠTVO U VARAŽDINU